Пщащэ щIыкIафIэхэр
Старэ Шэрэдж (Дохъушыкъуей) къуажэм дэт езанэ курыт еджапIэм иджыблагъэ щрагъэкIуэкIащ «Адыгэ пщащэ-2017» зэпеуэр.
Ижь зэман лъандэрэ ди бзылъхугъэхэм яхэлъ хабзэ дахэр, Iэдэбагъыр, нэмысыр къыдэкIуэтей щIэблэми яхэлъхьэн, къызыхэкIам я пщIэр яIэту, адыгэ напэр яхъумэу ахэр гъэсэным теухуауэ щыта зэхьэзэхуэм хэтащ 10-нэ классым щеджэхэу КъущхьэтIу Данэ, Шыд Каринэ, Дзыгъуанэ Миланэ, Хьэмдэхъу Ланэ, Мер Сэтэней, 8-нэ классым щIэсхэу Мер Виолеттэ, Мер Нарсанэ, КIэфо Ларианнэ сымэ.
Зэпеуэм кърихьэлIащ Аруан куейм и Адыгэ Хасэм и тхьэмадэ КъущхьэтIу Хьэутий, къуажэ администрацэм и унафэщI Мырзэ Хьэчим, Дунейпсо Адыгэ Хасэм и лIыкIуэхэу Нэгуэр Зиуар, Бырсекъуэ Орфан, Шорэ Хьисам сымэ, Къэбэрдей-Балъкъэр къэрал университетым адыгэбзэмрэ литературэмкIэ и кафедрэм и доцент УнэлIокъуэ Вячеслав, КъБКъУ-м ЦIыпIынэ Аслъэн и цIэр зезыхьэ и Адыгэ щэнхабзэ центрым и унафэщI Езауэ Мадинэ, Дохъушыкъуей дэт школ №2-м и егъэджакIуэ, щIэблэм щIэныгъэ гуэдзэ ятынымкIэ абы и центрым и художествен- нэ унафэщI Уэзрокъуэ Джульеттэ сымэ, нэгъуэщIхэри.
Пщащэхэм я утыку ихьэкIэмкIэ зыкъыдагъэцIыхуащ япэщIыкIэ. Абыхэм ягъэхьэзыра презентацэхэмкIэ къагъэлъэгъуащ я лъэпкъым, унагъуэм, еджапIэм, я хъуэпсапIэхэм ятеухуа теплъэгъуэхэр, жюрим хэсхэм я упщIэхэми гъэхуауэ жэуап иратащ. ЖыпIэнурамэ, дэтхэнэ зыри щIыкIафIэт, зэпIэзэрытт, акъыл жант, языхэзми «Адыгэ пщащэ» цIэр хуэбгъэфащэ хъун хуэдэу.
Зэхьэзэхуэм и кIэухыу пщащэхэм я фащэхэр ягъэлъагъуэри, пшыхьыр хъуэхъу дахэкIэ зэхуащIыжащ. Дэтхэнэ зы хъыджэбзми цIэ дахэхэр фIащащ: «Пщащэ щIыкIафIэ» цIэр хуагъэфэщащ Шыд Каринэ, «Пщащэ акъылыфIэ» фIащащ Дзыгъуанэ Миланэ, Хьэмдэхъу Ланэ «Пщащэ нэфIэгуфIэ» цIэмкIэ хуэупсащ, Мер Нарсанэ — «Къафэм и гуащэ», КIэфо Ларианнэ — «Пщащэ нэIурыт», Мер Виолеттэ — «Пщащэ фIэрафIэ», Мер Сэтэней — «Пщащэ гумызагъэ» хъуащ. Пщащэхэм я зэфIэкIыр къэзыпщыта псори зэакъылэгъуу «Адыгэ пщащэ-2017» цIэр хуагъэфэщащ КъущхьэтIу Данэ.
Алборэ Аслъэн Сулимэн и къуэр зи унафэщI мы школым и цIэр фIы и лъэныкъуэкIэ куэдрэ къыщраIуащ республикэми къэралым и нэгъуэщI щIыпIэхэми. Абы и гъэсэнхэм олимпиадэ, зэпеуэ зэхуэмыдэхэм бжьы-пэр мызэ-мытIэу къыщахьащ. АдэкIи ехъулIэныгъэхэр яIэу, еджапIэм и пщIэр яIэту куэдрэ лэжьэну ди гуапэщ.
ЖЫЛОКЪУЭ Лусаннэ.
